Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų, atliekamų gynybos ir saugumo srityje, įstatymo (toliau – Įstatymas) 9 straipsnio 1 dalies 1 punkte nustatyta pažeidimų prevencijos funkcija, šiuo metu atlieka Lietuvos Šaulių sąjungos (toliau – Perkančioji organizacija), vykdomo viešojo pirkimo  „Kariniai šalmai“ Nr. 9242727 (toliau – Pirkimas), dokumentų atitikties Įstatymui ir su jo įgyvendinimu susijusiems teisės aktams peržiūrą. Peržiūra prevenciniais tikslais atliekama nevertinant Pirkimo techninėje specifikacijoje nustatytų Pirkimo objektui keliamų reikalavimų teisėtumo. 
Prevencine tvarka peržiūrėjusi Pirkimo dokumentus ir įvertinusi Perkančiosios organizacijos pateiktus atsakymus, atsižvelgdama į galiojantį teisinį reglamentavimą, Tarnyba teikia rekomendaciją dėl Pirkimo dokumentų sąlygų (toliau – Rekomendacija).

Dėl kvalifikacijos reikalavimų.
Pirkimo sąlygų 3 priedo II skyriaus „Kvalifikacijos reikalavimai“ (toliau – Kvalifikacijos reikalavimai) 2 lentelėje, 1 punkte yra keliamas reikalavimas, kad tiekėjas būtų įgijęs reikiamos patirties: „Per paskutinius 5 metus arba per laiką nuo tiekėjo įregistravimo dienos (jeigu tiekėjas vykdė veiklą mažiau nei 5 metus, iki paraiškų priėmimo termino pabaigos), tiekėjas turi būti tinkamai pristatęs pagal 1 (vieną) ar daugiau sutarčių prekių, susijusių su pirkimo objektu – karinių (balistinių) šalmų, kurių bendra vertė – ne mažiau kaip 100 000,00 Eur be PVM“. 
1.1. Nagrinėjamu atveju Perkančioji organizacija, grįsdama kvalifikacijos reikalavimą tiekėjui būti įvykdžius konkrečiai karinių (balistinių) šalmų pirkimo – pardavimo sutartį, Tarnybai nurodė, kad šis reikalavimas nustatytas, nes: „Pirkimo objektas - karinis (balistinis) šalmas nėra įprasta aprangos ar ekipuotės prekė. Tai yra individualios apsaugos priemonė, kurios pagrindinė paskirtis, kaip ir nurodyta techninėje specifikacijoje, yra apsaugoti naudotoją nuo balistinių grėsmių bei skeveldrų poveikio. Tokiems gaminiams taikomi specifiniai techniniai, kokybės, sertifikavimo, atsekamumo ir atitikties reikalavimai. Tiekėjas, jau turėjęs praktinės patirties tiekiant karinius (balistinius) šalmus, yra susidūręs su šių gaminių gamybos, sertifikavimo, kokybės kontrolės, logistikos ir garantinio aptarnavimo ypatumais, todėl gali pagrįstai būti laikomas mažesnės rizikos partneriu vykdant tokio pobūdžio sutartį.“ 
Sutiktina, kad Pirkimo objektas yra svarbus dėl savo tiesioginės paskirties, tačiau atkreiptinas dėmesys, kad reikalavimai siekiamai įsigyti prekei yra nustatyti Techninėje specifikacijoje, t. y. nurodyti  šalmo balistinės apsaugos, apsaugos nuo skeveldrų, šalmo gaubtui keliami reikalavimai ir kiti kokybės reikalavimai. Taip pat pažymėtina, kad apibrėžiant reikalaujamos patirties objektą, svarbu jo nesusiaurinti iki konkrečiu pirkimu perkamo objekto (konkrečios prekės), o įsivertinus  perkamo objekto ypatumus, susijusius tiek su jo gamyba  (jeigu tokiuose pirkimuose gali dalyvauti šių prekių gamintojai), tiek ir su logistika bei eksploatavimu (jeigu tokiuose pirkimuose gali dalyvauti ir faktiškai sutartis vykdyti bei prekes pristatyti tiekėjai, kurie nebūtinai yra tų prekių gamintojai), nustatyti jį kuo platesnį. 
Įstatymo 33 straipsnio 1 dalies 3 punkte įtvirtinta perkančiosios organizacijos teisė „nustatyti minimalius kandidatų ar dalyvių ekonominės ir finansinės būklės, techninio ir profesinio pajėgumo reikalavimus ir pareikalauti, kad kandidatai ar dalyviai pateiktų pirkimo dokumentuose nurodytą informaciją ir kvalifikaciją patvirtinančius dokumentus“. To paties straipsnio 2 dalyje imperatyviai įtvirtinta, kad „perkančiosios organizacijos nustatyti minimalūs kandidatų ar dalyvių kvalifikaciniai reikalavimai negali dirbtinai riboti konkurencijos. Jie turi būti pagrįsti ir proporcingi pirkimo objektui, tikslūs ir aiškūs“. 
Atkreiptinas dėmesys, kad kasacinio teismo praktikoje ne kartą buvo pasisakyta, kad pernelyg aukšti arba specifiniai, neadekvatūs pirkimo pobūdžiui ar neproporcingi jo sąlygoms reikalavimai, kurie atima galimybę pirkimo procedūrose dalyvauti sutartį gebantiems įvykdyti kandidatams ar dalyviams, nepagrįstai riboja jų konkurenciją. Perkančiosios organizacijos nustatyti aukšti arba pernelyg specifiniai reikalavimai pateisinami tik tada, jeigu pateikiamas patikimas ir įtikinamas tokių reikalavimų nustatymo pagrindimas (žr., pvz., Lietuvos Aukščiausiojo Teismo 2011 m. gruodžio 14 d. nutartį civilinėje byloje Nr. 3K-3-507/2011). Tarnybos vertinimu, nagrinėjamu atveju Perkančioji organizacija, atsakydama į Tarnybos klausimą, nepateikė įtikinamo Pirkimo sąlygose nustatyto kvalifikacijos reikalavimo pagrindimo, todėl tol, kol nėra pateiktas objektyviais įrodymais grįstas tokio keliamo reikalavimo būtinumas, Tarnyba šį kvalifikacijos reikalavimą vertina kaip nepagrįstai ribojantį konkurenciją ir pažeidžiantį Įstatyme įtvirtintus lygiateisiškumo ir proporcingumo principus. 
Tarnybos nuomone, šiuo atveju, Perkančioji organizacija nepagrindė, kodėl Pirkime gali dalyvauti tik tas tiekėjas, kuris jau yra pristatęs būtent karinius (balistinius) šalmus, ir kodėl Pirkimu siekiamų įsigyti prekių negalėtų pristatyti tiekėjas, turintis patirties ir kitokių karinės (balistinės) ekipuotės (ne tik karinių (balistinių) šalmų) prekių gamyboje ar jų tiekime, jei jų gamybai ir tiekimui keliami specifiniai  techniniai, kokybės, sertifikavimo, kokybės kontrolės, logistikos, garantinio aptarnavimo ir kiti reikalavimai. Patirties ribojimas vien tik kariniais (balistiniais) šalmais atima galimybę pirkime dalyvauti tiekėjams, turintiems patirties tiekiant kitas individualias balistinės apsaugos priemones (pvz., balistines liemenes, balistinius skydus, šarvines plokštes ir kt.), turintiems tapačius tiekimo grandinės bei kokybės valdymo gebėjimus.
Atsižvelgiant į nurodytą, Perkančioji organizacija turėtų keisti kvalifikacijos reikalavimą, kas, Tarnybos nuomone, yra laikytina esminiu keitimu, dėl ko galimai šiame Pirkime galėtų dalyvauti bei pasiūlymus pateikti kiti tiekėjai ar didesnis skaičius tiekėjų.  

1.2. Kvalifikacijos reikalavimų  1 punkte nustatytą reikalavimą teikiant pasiūlymą privalo atitikti „tiekėjas arba bent vienas tiekėjų grupės narys“. Sąlyga, kad reikalaujamą patirtį privalo atitikti „bent vienas tiekėjų grupės narys“, reikalauja, kad visą 100 000,00 Eur patirtį turėtų vienas partneris individualiai. Ši sąlyga užkerta kelią ūkio subjektų grupės nariams apjungti (sumuoti) savo patirtį (pvz., kai vienas narys turi 60 000,00 Eur, o kitas – 40 000,00 Eur patirties). 
 Pagal Lietuvos Respublikos civilinio kodekso 6.969 straipsnio 1 dalį, Jungtinės veiklos (partnerystės) sutartimi du ar daugiau asmenų (partnerių), kooperuodami savo turtą, darbą ar žinias, įsipareigoja veikti bendrai tam tikram, neprieštaraujančiam įstatymui tikslui arba tam tikrai veiklai. Remiantis Europos Sąjungos Teisingumo Teismo (toliau – ESTT) praktika, tiekėjų grupės techninis, profesinis pajėgumas vertinamas atsižvelgiant į grupės narių bendrus pajėgumus (ESTT 2013 m. spalio 10 d. sprendimas byloje C‑94/12). Atsižvelgiant į tai, kvalifikacijos reikalavimas dėl profesinės patirties gali būti įrodinėjamas remiantis kelių grupės narių patirtimi kartu, jeigu atitinkami grupės nariai faktiškai vykdys tas pirkimo sutarties dalis, kurioms tokia patirtis yra reikalinga. Tarnybos nuomone, tiekėjams neturėtų būti draudžiama sumuoti įvairių ūkio subjektų pajėgumų tam, kad šie atitiktų konkrečius reikalavimus, t. y. kvalifikacijos reikalavimo atitiktis (jeigu nėra išimties dėl ribojimo sumuoti pajėgumus) gali būti įrodinėjama ne vieno, o kelių ūkio subjektų turimais pajėgumais, todėl, vykdant viešuosius pirkimus ateityje, tiekėjų grupės techninį, profesinį pajėgumą rekomenduojama vertinti atsižvelgiant į grupės narių bendrus pajėgumus, t. y., jeigu pasiūlymą teikia ūkio subjektų grupė – reikalavimą turi atitikti visi kartu (pajėgumai sumuojami). 


2. Dėl Pirkimo sutarties
2.1. Pirkimo sutarties specialiosios dalies (toliau - SSD) 4.3 papunktyje nurodyta, kad: „Pirkėjui nusprendus gali būti mokamas iki 30 procentų dydžio avansas“. Atkreiptinas dėmesys, kad Pirkimo dokumentuose turi būti aiškiai nurodoma, ar bus mokamas avansas tiekėjui ir jeigu Perkančioji organizacija nusprendžia konkrečiame pirkime mokėti avansą, tuomet pirkimo dokumentuose turi būti nurodytas jo dydis ir jis turi būti mokamas, nebent pats tiekėjas jo atsisakytų (DUK).
2.2. SSD 10.2 papunktyje nurodyta, kad: „Sutartis galioja iki visiško prievolių įvykdymo (kol bus išnaudota Pradinės Sutarties vertė, Sutarties galiojimo terminas - 7 (septyni) mėnesiai“. Atsižvelgiant į tai, kad pirkimo dokumentai turi būti tikslūs ir aiškūs, rekomenduotina patikslinti šią Pirkimo sutarties specialiosios dalies sąlygą, nurodant, kad Sutartis galioja iki visiško prievolių įvykdymo (kol bus išnaudota Pradinės Sutarties vertė, bet Sutarties galiojimo terminas negali būti ilgesnis kaip 7 (septyni) mėnesiai.
2.3. SSD 3.1 papunktyje nurodyta, kad prekės turi būti pristatytos ne vėliau kaip per 6 (šešis) mėnesius nuo užsakymo pateikimo. Pagal SSD 2.5 papunktį, Perkančioji organizacija prekes perka pagal poreikį sutartyje nurodytais įkainiais, neviršijant maksimalios pirkimui skirtos lėšų sumos. Taip pat nurodyta, jog Perkančioji organizacija gali išpirkti mažesnį kiekį, už mažesnę nei pirkimui skirtą maksimalią lėšų sumą, minimalus išperkamas kiekis yra ne mažiau nei 30 proc. maksimalios pirkimui skirtos lėšų sumos. 
Atsakydama į Tarnybos prašymą paaiškinti Pirkimo sutarties sąlygas, susijusias su sutarties galiojimu ir prekių užsakymais, Perkančioji paaiškino, kad Perkančioji organizacija pateiks užsakymą visam kiekiui sudarius sutartį nedelsiant. 
Atsižvelgiant į tai, rekomenduotina Perkančiajai organizacijai pakartotinai įsivertinti perkamo kiekio apibrėžtumo ir sutarties galiojimo sąlygas, jų tarpusavio suderinamumą bei tai, ar šiuo atveju nėra poreikio nustatyti aiškios užsakymo pateikimo tvarkos ir terminų.

3. Kiti pastebėjimai
3.1. SSD 2.4 papunktyje trūksta žodžio  „vertė”.
3.2.  SSD 5.1.2. papunktyje nurodoma, kad „<...> Pirkėjui nepateikia Sutarties specialiosios dalies 3.3. punkte nurodytų dokumentų”, tačiau SSD 3.3 punkte yra nurodyta  „Prekių nustatymo vieta <...>”, o informacijos apie privalomus pristatyti nurodytus dokumentus - nėra.
3.3. Pirkimo skelbime, Pirkimo sąlygose, ir kituose Pirkimo dokumentuose, nurodytas pirkimo objektas yra – „Kariniai šalmai“, o Pirkimo dokumentų prieduose ir Perkančiosios organizacijos atsakymuose, nurodomas pirkimo objektas – „Kariniai (balistiniai) šalmai“.  Rekomenduotina suvienodinti Pirkimo objekto pavadinimus.
Atkreiptinas dėmesys, kad tarptautinių pirkimų atvejais, negali būti daromi tokie esminiai pirkimo sąlygų pakeitimai kai yra pirkimo sąlygos keičiamos taip, jog po atliktų pakeitimų daugiau tiekėjų arba kiti tiekėjai galėtų dalyvauti pirkime[footnoteRef:1]. Atsižvelgdama į tai, kad šiuo atveju kvalifikacijos reikalavimo pakeitimas būtų laikomas esminiu Pirkimo sąlygų pakeitimu,  Tarnyba rekomenduoja Pirkimą nutraukti, o prieš inicijuojant naujo pirkimo procedūras peržiūrėti ir patikslinti pirkimo dokumentus pagal šioje Rekomendacijoje pateiktas pastabas.   [1:  Įstatymo 25 straipsnio 7 dalis.] 

Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 81 straipsnio 3 ir 4 dalimis. 

